贈崔司戶文昆季
作者：李白
朝代：唐

paragraphs: 雙珠出海底，俱是連城珍。
明月兩特達，餘輝傍照人。
英聲振名都，高價動殊鄰。
豈伊箕山故，特以風期親。
惟昔不自媒，擔簦西入秦。
攀龍九天上，忝列歲星臣。
布衣侍丹墀，密勿草絲綸。
才微惠渥重，讒巧生緇磷。
一去已十載，今來復盈旬。
清霜入曉鬢，白露生衣巾。
側見綠水亭，開門列華茵。
千金散義士，四坐無凡賓。
欲折月中桂，持爲寒者薪。
路傍已竊笑，天路將何因。
垂恩儻丘山，報德有微身。